《病中次韵有怀伯文 其二》
明代·唐桂芳

愁心却似沧溟水，流遍东南日夜深。好客俱登青琐闼，老夫只诵白头吟。

龙潭雨足须乘舫，鹿苑风清或抱琴。光景不殊人世换，几家隔岸柳摇金。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。